Bukedde Online - Minisitule y’ebyobulamu esitudde buto ku kulwanyisa omusujja gw’ensiri
Minisitule y’ebyobulamu esitudde buto ku kulwanyisa omusujja gw’ensiri
Minisitule etadde ssente endala mu kulwanyisa omusujja gw'ensiri
Dr. Yonas Tegen akiikirira Word Health Organisation mu Uganda (ku kkono) ne Dr. Jimmy Opiga akulira Malaria Control Programme nga bali mu lukung'aana lwa Bannamawulire.
Minisitule y’ebyobulamu ng’eyita mu kitongole kya Malaria Control Programme etongozza kaweefube mw’egenda okuyita okumalawo obulwadde bw’omusujja gw’ensiri ogusinga okutta abantu mu ggwanga.
Dr. Jimmy Opigo, akulira ekitongole kya Malaria Control Programme ategeezezza nti Gavumenti erudde ebbanga ng’eteeka ssente mu kulwanyisa endwadde y’omusujja gw’ensiri kyokka nga ssente zino zibadde tezimala, naye ku mulundi guno basazeewo okwongera ssente mu kaweefube ono nga zigenda kwongerwako ebitundu 60 ku 100 okusobola okulwanyisa ekizibu kino.
Dr. Opigo ategeezezza nti, Uganda limu ku mawanga agali wansi w’eddungu Sahara omusujja gw’ensiri gye gusinga okukosa abantu wabula nga mu kiseera kino era ly’eggwanga erisoose mu Afrika okuvaayo n’amaanyi okulwanyisa omusujja guno.
Akatimba k'ensiri kaziyiza okulwala omusujja gw'ensiri
Annyonnyodde nti, okusobola okutuukiriza ekigendererwa ky’okumalawo omusujja guno minisitule y’ebyobulamu efunye obuyambi okuva mu kitongole ky’Amawanga Amagatte ekya World Health Organisation, nga kino ky’ekigenda okuwaayo ensimbi ezisinga obungi ezeetaagisa mu kaweefube ono.
Dr. Yonas Tegeng akiikirira WHO mu Uganda ategeezezza nti, Uganda kati ly’eggwanga erikulembera mu Afrika mu kaweefube w’okulwanyisa endwadde y’omusujja gw’ensiri era nga y’ensonga lwaki UN ng’eyita mu kitongole kyayo eky’ebyobulamu esazeewo okwongera okuwagira Uganda.
Mu bigenda okukolebwa mulimu: okwongera okusomesa abantu ku musujja gw’ensiri nga beeyambisa emikutu gy’amawulire egiweereza mu nnimi ennansi, okwongera ssente mu kugula obutimba obugabibwa ku bwereere, okuwa ssente abakugu abali mu mulimu gw’okunoonyereza ku bulwadde buno n’okuyamba ku kkampuni za wano ezivuddeyo okukola ebintu nga langi ne balubu z’amasannyalaze ebigoba ensiri.
Dr. Jimmy Opigo,
Malaria Control Programme,